ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την αναφορά περιστατικών στην πολιτική αεροπορία

2000/0343 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την αναφορά περιστατικών στην πολιτική αεροπορία

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2000) 847 τελικό - 2000/0343(COD)): // 19 Δεκεμβρίου 2000

Ημερομηνία γνωμοδότησης της Οικονομικής και Κοινωνικής Επιτροπής: // 12 Σεπτεμβρίου 2001

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 14 Ιουνίου 2001

Ημερομηνία διαβίβασης της τροποποιημένης πρότασης: // 26 Σεπτεμβρίου 2001

Ημερομηνία έγκρισης της κοινής θέσης: // 17 Ιουνίου 2002

2- ΑΝΤΙΚΕΊΜΕΝΟ ΤΗΣ ΠΡΌΤΑΣΗΣ ΤΗΣ ΕΠΙΤΡΟΠΉΣ

Αντικείμενο της πρότασης οδηγίας είναι να συμβάλει στη βελτίωση της αεροπορικής ασφάλειας, εξασφαλίζοντας ότι αναφέρονται, συλλέγονται, αποθηκεύονται, προστατεύονται και διαδίδονται οι σχετικές ϴε την ασφάλεια πληροφορίες.

Για τον σκοπό αυτόν, τα κράτη μέλη οφείλουν να οργανώσουν ένα εθνικό σύστημα συγκέντρωσης των αναφορών περιστατικών και να συμμετάσχουν σε ένα σύστημα ανταλλαγής πληροφοριών, ώστε να μπορούν να μοιράζονται τις πληροφορίες που συλλέγονται.

Προβλέπονται διατάξεις για την προστασία της εμπιστευτικότητας των εν λόγω πληροφοριών, καθώς και τον τρόπο διάδοσής τους.

Ο μοναδικός στόχος της αναφοράς των περιστατικών είναι η πρόληψη μελλοντικών ατυχημάτων και συμβάντων και όχι η απόδοση υπαιτιότητας ή ευθύνης.

3- ΠΑΡΑΤΗΡΉΣΕΙΣ ΕΠΊ ΤΗΣ ΚΟΙΝΉΣ ΘΈΣΗΣ

3.1. Γενικές παρατηρήσεις σχετικά με την κοινή θέση

Το Συμβούλιο, με ομοφωνία, επέφερε πολλές τροποποιήσεις στην πρόταση της Επιτροπής. Αρκετές από αυτές αποσκοπούν, κυρίως, να καταστήσουν το κείμενο σαφέστερο. Οι στόχοι της αρχικής πρότασης της Επιτροπής έχουν διατηρηθεί, σε γενικές γραμμές, εκτός από έναν, όπως αναπτύσσεται κατωτέρω.

3.2. Συνέχεια που δόθηκε στις τροπολογίες του Κοινοβουλίου

Κατά την ολομέλειά του της 14ης Ιουνίου 2001, το Ευρωπαϊκό Κοινοβούλιο ενέκρινε, με ορισμένες τροπολογίες, την πρόταση οδηγίας του Ευρωπαϊκού Κοινοβουλίου και του Συμβουλίου για την αναφορά περιστατικών στην πολιτική αεροπορία, η οποία υπεβλήθη από την Επιτροπή.

Προς υπόμνηση, από τις δέκα τροπολογίες που εγκρίθηκαν από το Ευρωπαϊκό Κοινοβούλιο, η Επιτροπή δέχτηκε τις επτά, εξ ολοκλήρου, και μία, εν μέρει, για την οποία πρότεινε τροποποίηση της διατύπωσής της, διατηρώντας το πνεύμα της τροπολογίας. Το κείμενο το οποίο εξέτασε το Συμβούλιο ήταν εκείνο της τροποποιημένης πρότασης της Επιτροπής, στο οποίο είχαν ήδη ληφθεί υπόψη οι τροπολογίες του Ευρωπαϊκού Κοινοβουλίου. Η κοινή θέση, επομένως, λαμβάνει επίσης υπόψη, σε μεγάλο βαθμό, τις παρατηρήσεις που διατυπώθηκαν από το Ευρωπαϊκό Κοινοβούλιο, σε πρώτη ανάγνωση.

3.3. Νέες διατάξεις που εισήχθησαν από το Συμβούλιο και γνώμη της Επιτροπής

Οι κατωτέρω τροποποιήσεις είναι οι κυριότερες τροποποιήσεις τις οποίες εισήγαγε το Συμβούλιο στην κοινή του θέση:

* άρθρο 1 - στόχος : απλούστευση της διατύπωσης, δεν επηρεάζει την εμβέλεια του στόχου της οδηγίας.

* άρθρο 2 - ορισμός : πρώην άρθρο 3, προσαρμοσμένο στις τροποποιήσεις του κειμένου.

* άρθρο 3 - πεδίο εφαρμογής : πρώην άρθρο 2, απλούστευση της διατύπωσης, που επηρεάζει επίσης τα άρθρα 2 και 4, και προσωρινή εξαίρεση του Γιβραλτάρ.

* άρθρο 4 - υποχρέωση αναφοράς : προσαρμογή της διατύπωσης, ώστε να ληφθούν υπόψη, μεταξύ άλλων, ορισμένες επιχειρησιακές εξελίξεις (π.χ. χρηματοδοτική μίσθωση).

* άρθρο 5 - συλλογή και αποθήκευση πληροφοριών : τροποποιήθηκε ώστε να προσφερθεί μεγαλύτερη ευχέρεια επιλογής μιας ή περισσοτέρων αρμοδίων αρχών για τη διαχείριση των αναφορών περιστατικών.

* άρθρο 6 - ανταλλαγή πληροφοριών : απλούστευση της διατύπωσης, δεν επηρεάζει την εμβέλεια του άρθρου.

* άρθρο 7 - διάδοση των πληροφοριών : τροποποίηση της διατύπωσης, ώστε να προσεγγίζει τη διατύπωση του κειμένου του κανονισμού για την ίδρυση Ευρωπαϊκού Οργανισμού Ασφάλειας της Αεροπορίας. Λόγω της σπουδαιότητας των τροποποιήσεων, που επηρεάζουν το κείμενο της πρότασης της Επιτροπής, καθώς και μία από τις τροπολογίες του Ευρωπαϊκού Κοινοβουλίου, κοινή δήλωση του Συμβουλίου και της Επιτροπής, στην οποία ανακοινώνεται ότι θα ληφθούν συμπληρωματικά μέτρα από την Επιτροπή, επικουρούμενη από την επιτροπή που προβλέπεται στο άρθρο 9.

* άρθρο 8 - προστασία των πληροφοριών : απλούστευση της διατύπωσης και διαγραφή της παραγράφου 3. Η Επιτροπή εκφράζει τη λύπη της για τη διαγραφή της παραγράφου 3, με την οποία δινόταν σαφές πολιτικό μήνυμα όσον αφορά την αρχή ότι το άτομο που υπέβαλε αναφορά πρέπει να θεωρείται ότι φέρει σημαντικό και θετικό μήνυμα για την ασφάλεια της αεροπορίας και πρέπει άρα να ενθαρρύνεται να το πράξει, χωρίς να διακινδυνεύει να τού επιβληθούν αντιπαραγωγικές κυρώσεις. Παρ' όλα ταύτα, η Επιτροπή αποφάσισε να δεχτεί αυτή τη διαγραφή, γνωρίζοντας ότι το πνεύμα της εν λόγω παραγράφου περιλαμβάνεται επίσης στη δεύτερη φράση του άρθρου 1.

* άρθρο 9 - εμπιστευτική αναφορά : το άρθρο 9 της τροποποιημένης πρότασης διεγράφη από το Συμβούλιο, αν και είχε υποστηριχθεί από το Ευρωπαϊκό Κοινοβούλιο, την Οικονομική και Κοινωνική Επιτροπή και τις αντιπροσωπευτικές οργανώσεις του προσωπικού της πολιτικής αεροπορίας. Η Επιτροπή σημειώνει ωστόσο ότι, κατά τη διάρκεια των συζητήσεων, πολλές αντιπροσωπείες αιτιολόγησαν την απόφασή τους με βάση το σκεπτικό ότι είναι σκόπιμο να αποφευχθεί η πρόκληση σύγχυσης μεταξύ των υποχρεωτικών συστημάτων συγκέντρωσης των αναφορών περιστατικών και των εκούσιων και εμπιστευτικών συστημάτων, δηλώνοντας ταυτοχρόνως ότι υποστηρίζουν την αρχή της καθιέρωσης συστημάτων εκούσιων και εμπιστευτικών αναφορών. Κατά συνέπεια, η Επιτροπή ζήτησε να συμπεριληφθεί η ακόλουθη δήλωση στα πρακτικά του Συμβουλίου :

" Η Επιτροπή επιθυμεί να υπενθυμίσει τη θέση που διατύπωσε κατά τη σύνοδο του Συμβουλίου της 16ης Οκτωβρίου 2001: δεδομένης της σημασίας των εμπιστευτικών εκθέσεων για την καλύτερη κατανόηση των ανθρώπινων παραγόντων που συνδέονται ϴε τα αεροπορικά ατυχήματα, και λαμβάνοντας υπόψη την υποστήριξη που προσέφεραν το Ευρωπαϊκό Κοινοβούλιο και οι εκπρόσωποι του προσωπικού της πολιτικής αεροπορίας, η Επιτροπή αντιτίθεται ϴε τη διαγραφή του παρόντος άρθρου. "

* Κατόπιν της διαγραφής του άρθρου 9, τροποποιήθηκε η αρίθμηση των επομένων άρθρων. Το κείμενο των εν λόγω άρθρων δεν επηρεάζεται.

4- ΣΥΜΠΕΡΆΣΜΑΤΑ

Εκτός από την επιφύλαξη σχετικά με τη διαγραφή του άρθρου 9, η Επιτροπή κρίνει ότι το κείμενο της κοινής θέσης, που εγκρίθηκε ομόφωνα από το Συμβούλιο, είναι αποδεκτό, εφόσον τηρούνται οι ουσιώδεις αρχές της αρχικής πρότασης. Λαμβάνονται επίσης υπόψη, σε μεγάλο βαθμό, οι τροπολογίες που εγκρίθηκαν από το Ευρωπαϊκό Κοινοβούλιο σε πρώτη ανάγνωση.